Hópur tónlistarmanna og unnenda teknó-tónlistar, sem kennd er við Berlín í Þýskalandi, berjast nú fyrir því að tónlistin verði sett á menningarminjaskrá Unesco. Þá myndi hún njóta sérstakrar verndar sem tákn sameiningar landsins.
Teknótakturinn á uppruna sinn í Detroit í Bandaríkjunum en þegar Berlínarmúrinn féll árið 1989 varð tónlistin mjög vinsæl í Berlín og í hugum margra táknmynd sameiningar Þýskalands, sem hafði þá í fjörutíu og eitt ár verið skipt upp í tvö ríki, Austur og Vestur-Þýskaland. Fjölmenn reif voru haldin í yfirgefnum byrgjum og verksmiðjum í austurhluta borgarinnar þar sem fólk fagnaði nýfengnu frelsi, undan oki kommúnisma, undir taktfastri tónlistinni. Unnendur teknó tónlistar þrýsta á þýsk stjórnvöld að sækja um að hún verði sett á heimsminjaskrá. Ástæðan er sú að mörgum klúbbum hefur verið lokað síðustu árin og eins hefur covid haft slæm áhrif á reksturinn. Herferðin er undir slagorðinu Rave the Planet. Með vernd á heimsminjaskránni telur fólk að betur myndi ganga að vernda þessa menningu. Þá myndu þekktir teknóklúbbar eins og Berghain (Berghæn) verða skráðir sem menningarminjar.